Diari Oficial de la Generalitat Valenciana


Sumari del DOGV 5697, del 06-02-2008 (2008/800)

RESOLUCIÓ de 23 de gener de 2008, del president del Consell Valencià de Cultura, per la qual es convoquen el concurs literari i el concurs d'il·lustració sobre el canvi climàtic.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   5697

Data del DOGV
:   06-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/800


Data del document
:   23-01-2008

Organisme emissor
:   Consell Valencià de Cultura

Tipus de document
:   Resolució

Descriptors 

:   * literatura
    * distinció honorífica
    * premi cultural
    * belles arts

RESOLUCIÓ de 23 de gener de 2008, del president del Consell Valencià de Cultura, per la qual es convoquen el concurs literari i el concurs d'il·lustració sobre el canvi climàtic. [2008/800]  
El Consell Valencià de Cultura, preocupat pel canvi climàtic, cada vegada més apressant, i els seus efectes sobre el nostre medi natural i sobre totes les espècies que poblen la Comunitat Valenciana, convoca dos concursos, un de creació literària i un altre d'il·lustració, sobre la repercussió del canvi climàtic en les nostres vides.   
La iniciativa pretén fer sensibles els jóvens sobre l'extrema gravetat del canvi climàtic i la seua importància per a la nostra supervivència, i fomentar la seua capacitat creativa, per a convertir-los no sols en receptors, sinó també en portaveus d'un objectiu comú, que només s'aconseguirà amb la col·laboració de tots: corregir els factors que influïxen en el deteriorament del nostre medi natural, a fi de conservar-lo i protegir-lo per a nosaltres i els nostres descendents.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, pel qual s'aprova el Reglament d'Organització i Funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
Primer  
Convocar el concurs literari i el concurs d'il·lustració sobre el canvi climàtic i aprovar les bases per les quals es regulen estes convocatòries, que s'inclouen com a annex I d'esta resolució.  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 12.82.90.075.98.3, línies de subvenció T7151000 T7152000 del Pressupost del Consell Valencià de Cultura per a l'any 2008.  
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 23 de gener de 2008.- El president: Santiago Grisolia.  
ANNEX I  
Bases per a la concessió del concurs literari i del concurs d'il·lustració sobre el canvi climàtic  
Bases generals  
1. Podran prendre part en els concursos convocats tots els alumnes dels centres públics, concertats i privats de la Comunitat Valenciana, que estiguen cursant estudis d'ESO o de Batxillerat.  
2. Els centres docents han de reunir tots els treballs presentats pels seus alumnes i enviar-los, abans de l'1 de maig de 2008, a:   
Consell Valencià de Cultura,   
Per al concurs sobre el canvi climàtic,   
Palau de Forcalló, carrer Museu número 3, 46585 València.  
No s'admetran els treballs enviats per correu electrònic.  
3. Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat, tant en la modalitat literària com en la d'il·lustració.  
4. Els treballs premiats, i els altres que el jurat trie, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels autors i dels centres en què estudien.  
5. A l'autor de cada treball seleccionat se li concedirà un premi, consistent en material escolar, per valor de cinc-cents euros (500,00 €), una medalla commemorativa i un diploma del Consell Valencià de Cultura.  
6. Als centres docents que hagen aconseguit el nombre més gran de seleccionats en cada nivell (ESO i Batxillerat) i modalitat se'ls obsequiarà amb material docent per valor de mil euros (1.000,00 €), una medalla commemorativa i un diploma del Consell Valencià de Cultura.  
7. Els centres docents poden començar a enviar treballs des del moment de la publicació de la convocatoria fins l'1 de maig de 2008, data límit de recepció dels treballs a la seu del Consell Valencià de Cultura.   
8. Els veredictes del jurat seran inapel·lables, i es faran públics en el transcurs de l'acte d'entrega dels premis, el 5 de juny de 2008, Dia Mundial del Medi Ambient. El Consell Valencià de Cultura es reserva la possibilitat de modificar la data de l'acte d'entrega.  
9. Els premis no podran ser declarats deserts.  
10. Els treballs no premiats podran ser retirats en un termini de tres mesos, transcorreguts els quals s'entendrà que el concursant renuncia als seus drets.  
11. La participació en el concurs implica al coneixement i l'acceptació íntegra de les bases.   
Bases del concurs literari  
1. Els textos presentats han de ser inèdits, escrits en qualsevol dels dos idiomes oficials de la Comunitat Valenciana, i han de tractar el tema del canvi climàtic des de l'òptica de l'autor.  
2. Cada alumne pot presentar un sol text, en el gènere literari que preferisca: narrativa, poesia, assaig, etc., amb la condició que no excedisca de set folis.  
3. En cada text han de constar, en lloc ben visible, el nom de l'autor o autora, el curs i el nivell a què pertany, i el centre docent.  
Bases del concurs d'il·lustració  
1. Les obres presentades han de ser originals, i tractaran el tema del canvi climàtic des de l'òptica de l'autor.  
2. Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant, evitar tècniques poc estables, com el pastel i les ceres. Si s'empra el collage, s'evitarà la utilització de materials que puguen desprendre's del suport i l'ús d'imatges que no siguen originals.  
3. Cada obra portarà un lema. En un sobre adjunt i tancat es faran constar el nom de l'autor o autora, el curs i el nivell a què pertany, i el centre docent. En l'exterior del sobre figurarà el lema triat.  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell a què corresponga, i publicar-la en cartells o en fullets destinats contra el canvi climàtic. En este cas, en el cartell o fullet constaran les dades de l'alumne i del centre escolar a què pertany.